Nóg drie kinders brand doodNog drie kinders het gisteraand in ŉ brand naby Pretoria omgekom. Dit bring die dodetal in Gauteng tot op nege oor die afgelope twee weke. EWN berig drie jong broers het Dinsdagaand by ŉ pleeghuis in Hartbeespoort omgekom na die houtstruktuur waarin hulle geslaap het, aan die brand geslaan het. Stephanie Bentley, Harties Haven se eienaar, het gesê hulle gesin, wat 28 kinders in hul sorg insluit, kan nie glo wat gebeur het nie. “My dogter het my kom roep en geskreeu die wendyhuis is aan die brand. Twee vroue was reeds besig om die seuns te probeer uit kry, maar die struktuur het binne minute ineengestort,” het sy gesê. Die broers was 7, 9 en 14 jaar oud. Hulle woon al vir ŉ jaar by die pleeghuis ná hul moeder oorlede is. Hulle laat ŉ 5-jarige sussie agter. Dinsdagoggend het twee sussies, Chanté (2) en Marlene (3) du Toit, in ŉ huisbrand in Montana Park, in die noorde van Pretoria, doodgebrand. Op 3 Junie is vier kinders van Randfontein dood as gevolg van ŉ huisbrand. Salome Jordaan (11), Tanya Jordaan (4) en Armand Dickson (3) het vroeg die Sondagoggend in die huisbrand omgekom en hul suster, Adri Jordaan (14), is 6 Junie in die Leratong-hospitaal oorlede.